Byrådsmedlem i Frederikshavn Kommune Anders Brandt (S) stiller ikke op ved kommunalvalget i november. Han har haft svært ved at kombinere byrådsarbejdet med arbejdet som gymnasielærer, og derfor vælger han nu side.

- Det har været en svær beslutning. Det er noget med mange jern i ilden, og så hvad man vil bruge sin tid på, når man bliver 43. Sådan lyder det fra Anders Brandt Sørensen om sin beslutning om ikke at genopstille ved næste kommunalvalg til november. Til kommunalvalget i november har han siddet i byrådet i otte år. De seneste fire som formand for Børne- og Ungdomsudvalget. - Jeg har været glad for at være i byrådet, men det bliver sværere og sværere at få tid. Det er et sjovt arbejde på gymnasiet og jeg er glad for at være formand for FFi Fodbold. Nogle gange har det været svært at koble de to kasketter - travlt på arbejdet og travlt på kommunen. Jeg vil gerne gøre begge dele godt. Man må spørge sig selv, om man kan det. Jeg kan ikke få fuld tid i kommunen, men jeg kan bruge fuld tid på mit arbejde. Der er jo hundredvis af byrådsmedlemmer i Danmark, der kombinerer arbejdet i byrådet med et arbejde ved siden af. Hvorfor kan du så ikke få det til at fungere ? - Jeg går altid ind i det 100 procent, og det er svært at dele sig mellem to herrer. Det kan være, andre ikke har det lige så svært med det. Og det er svært at være gymnasielærer på sidelinjen. Kan jeg garantere borgerne i Frederikshavn fire år mere med en Anders Brandt Sørensen, der giver sig fuldt ud i hver tackling? Det er jeg ikke sikker på. Så er det mere ærligt at sige: I skal vælge en, der vil gå hele vejen. Han understreger, at han har været glad for at arbejde sammen med borgmesteren i Frederikshavn Kommune Birgit Hansen (S). Og selvom han takker af til politik ved kommunalvalget, vil han ikke afvise, at han kan stille op igen på et senere tidspunkt. - Det er et farvel for en stund. Jeg er stadig medlem af Socialdemokratiet, og det kan være, der dukker noget op igen. Jeg lukker ingen døre overhovedet. En dag bliver der nogle kampe, der skal kæmpes, og så må vi se til den tid, om jeg kan holde mig væk, siger Anders Brandt Sørensen afsluttende.